[{"text_idx": "#000001", "text": "Pro la kronvirusa epidemio la plej multaj c\u0302eestaj Esperanto-arang\u0302oj en la mondo estas provizore nuligitaj. Anstatau\u0306e multo okazas en la reto, kaj iuj el la plej gravaj arang\u0302oj estas kolektitaj sub la komuna nomo MondaFest\u2019 2020. Kadre de tiu reta festivalo okazos interalie la c\u0302i-jara Internacia Junulara Kongreso, kaj la Virtuala Kongreso kiu anstatau\u0306os la nuligitan UK-n."}, {"text_idx": "#000002", "text": "Anoj de la LKK de la c\u0302i-jara, nuligita Universala Kongreso dum la inau\u0306guro de MondaFest\u2019 2020."}, {"text_idx": "#000003", "text": "La reta festivalo MondaFest\u2019 2020, kunordigata de UEA kun teknika helpo interalie de la organizaj\u0302o Edukado@Interreto, estis inau\u0306gurita la 20-an de junio kaj dau\u0306ros g\u0302is la 20-a de septembro. La inau\u0306guro kun varia programo estis dissendita per YouTube kaj Facebook. La muzikan programon de la festivalo kunorganizas Flore\u0301al Martorell kaj la eldonejo Vinilkosmo."}, {"text_idx": "#000004", "text": "En la programo de la inau\u0306guro krom diversaj paroladoj estis pluraj muzikaj interludoj, kaj g\u0302i ig\u0302is granda publik-sukceso: la elsendon vizitis sume proksimume sep mil spektantoj, kvankam ne eblas scii, kiel longe ili efektive sekvis la programon. Dum la inau\u0306guro estis elsendita ankau\u0306 la salutmesag\u0302o de alta reprezentanto de Unuig\u0302intaj Nacioj, kiu ig\u0302is spektebla aliloke en la reto jam kelkajn tagojn pli frue."}, {"text_idx": "#000005", "text": "Post la inau\u0306guro okazis jam pluraj pliaj programeroj kadre de MondaFest\u2019 2020, interalie diskutoj pri la revuo Kontakto, interaktiva Tago de Azio kaj Oceanio kaj renkontig\u0302o kun la au\u0306toro Trevor Steele \u2013 la lastaj du per la retkunvena programo Zoom. Krome en Facebook estis elsendita hispanlingva programero, dedic\u0302ita al la lanc\u0302o de kurso por hispanlingvanoj."}, {"text_idx": "#000006", "text": "El tiuj plej populara estis g\u0302uste la hispanlingva diskuto, kiun en Facebook vizitis 1 400 spektantoj, kaj kiu ricevis preskau\u0306 300 komentojn. La unua diskuto pri Kontakto havis sume proksimume 800 spektantojn en Youtube kaj Facebook. La aliaj eroj s\u0302ajne havis kelkajn centojn da spektantoj."}, {"text_idx": "#000007", "text": "\u2013 La bezono virtualigi niajn kunvenojn ebligis krei ion tute novan, trimonatan festivalon, kadre de kiu okazos multaj variaj Esperanto-arang\u0302oj. G\u0302ia kulmino estos unusemajna Virtuala Kongreso, kun pluraj popularaj tradiciaj elementoj de la UK, tamen en nova virtuala vesto. Kredeble tiuj ideoj kaj kapabloj restos ankau\u0306 estonte, kiam denove eblos ankau c\u0302eestaj kunvenoj, eble en la formo de hibrida kongreso, rakontas Amri Wandel, estrarano de UEA pri scienca kaj faka agado."}, {"text_idx": "#000010", "text": "Tamen mankas loko, kie rekte eblus havi superrigardon pri c\u0302iuj jam okazintaj eroj. Iuj videoj trovig\u0302as en la Facebook-pag\u0302o de UEA, iuj en la Youtube-kanalo de UEA, iuj en ambau\u0306, iuj en aliaj lokoj, kaj la arang\u0302oj kiuj estis elsenditaj per Zoom s\u0302ajne nenie re-spekteblas, se oni maltrafis la rektan elsendon."}, {"text_idx": "#000011", "text": "Yves Nevelsteen, komisiito de UEA pri reta agado, konsentas ke ne c\u0302io jam nun perfekte funkcias, sed atentigas ke la festivalo devis esti arang\u0302ita tre haste."}, {"text_idx": "#000012", "text": "\u2013 MondaFest\u2019 estas granda eksperimento. Okazas iom kaose kaj mankas homfortoj. Sed g\u0302enerale mi tre g\u0302ojas pri la evoluoj; okazas kvazau\u0306 revolucio ene de UEA. Tiu nova dinamiko allogas novulojn; junulojn. Tio estas en si tre bona afero."}, {"text_idx": "#000013", "text": "G\u0302is nun la programeroj de MondaFest\u2019 2020 grandparte ne estis interagaj, temis c\u0302efe pri unudirektaj elsendoj. Per Zoom, kun ebleco de vera interaga partopreno, okazas tamen ekzemple la c\u0302i-jara NASK, la Nord-Amerika Somera Kursaro de Esperanto."}, {"text_idx": "#000014", "text": "Pli da interagaj programeroj oni supozeble povas atendi dum la du c\u0302efaj arang\u0302oj de la sezono: la reta IJK de la 11-a g\u0302is la 18-a de julio, kaj la Virtuala Kongreso, kiu anstatau\u0306as la c\u0302i-jaran Universalan Kongreson kaj okazos de la 1-a g\u0302is la 8-a de au\u0306gusto."}, {"text_idx": "#000015", "text": "La Virtuala Kongreso estas senpaga por individuaj membroj de UEA kiuj alig\u0302as g\u0302is la 26-a de julio, dum aliaj partoprenantoj devas pagi kotizon de 50 eu\u0306roj. (La kosto de individua membreco varias lau\u0306lande de 2 g\u0302is 44 eu\u0306roj.) Post la 26-a de julio la kotizo por nemembroj altig\u0302os al 75 eu\u0306roj, kaj ekde tiu dato ankau\u0306 membroj de UEA devos pagi nealtan kotizon."}, {"text_idx": "#000017", "text": "Lige kun la reta IJK okazos ankau\u0306 la reta komitata kunsido de TEJO, dum kiu oni elektos novan estraron de la junulara asocio. La komitata kunsido de UEA aliflanke nur parte okazos dum la Virtuala Kongreso. La unua kunsido estos en la lasta tago de la kongreso, sabate la 8-an de au\u0306gusto. La sekvaj du kunsidoj okazos en la posta semajnfino."}, {"text_idx": "#000027", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]